

**MINISTERUL SÃNÃTÃŢII**

**RAPORT**

**referitor la acţiunea tematică de control pentru**

**verificarea conformităţii apelor de îmbăiere – AUGUST 2025**

În conformitate cu Planul naţional de acţiuni tematice de control în sănătate publică pentru anul 2025 şi ţinând cont de atribuţiile Ministerului Sănătăţii de a asigura verificarea conformităţii apelor de îmbăiere, în calitate de autoritate competentă în acest domeniu *(HG nr. 88/2004 pentru aprobarea Normelor de supraveghere, inspecţie sanitară şi control al zonelor naturale utilizate pentru îmbăiere, cu modificările şi completările ulterioare, HG nr. 459/2002 privind aprobarea Normelor de calitate pentru apa din zonele naturale amenajate pentru îmbăiere, cu modificările şi completările ulterioare, HG nr. 546/2008 privind gestionarea calităţii apei de îmbăiere, cu modificările şi completările ulterioare, Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei)*, Inspecţia Sanitară de Stat a organizat şi coordonat în perioada **01.07 – 29.08.2025** acţiunea tematică de control pentru verificarea conformităţii apelor de îmbăiere, cu două perioade de raportare (pentru luna iulie și august).

Obiectivele acţiunii tematice au constat în:

* evaluarea calităţii apei de îmbăiere în zone naturale neamenajate
* controlul zonelor naturale de îmbăiere amenajate
* verificarea respectării normelor de igienă la bazinele de înot, piscine şi ştranduri
* prelevare probe de apă.

În cadrul acestei acţiuni au fost efectuate următoarele controale:

* evaluarea calităţii apei de îmbăiere în zone naturale neamenajate pentru 8 zone catagrafiate;
* controlul zonelor naturale de îmbăiere amenajate pentru 13 zone catagrafiate;
* verificarea respectării normelor de igienă la 357 obiective din care 33 bazine de înot, 260 piscine şi 64 ştranduri.

Pentru deficienţele constatate în cadrul controalelor din luna august 2025 privind verificarea respectării normelor de igienă în zonele naturale amenajate, neamenajate, la bazinele de înot, piscine şi ştranduri au fost aplicate următoarele **sancţiuni contravenţionale:**

* **Amenzi: 55 în valoare de 443.300 lei**
* **Avertismente: 61**
* **Suspendarea activității la 3 obiective (1 piscină, 1 bazin de înot și 1 plajă).**

**I. Evaluarea calităţii apei de îmbăiere în zone naturale neamenajate**

În cele 8 puncte de monitorizare a calităţii apei de îmbăiere în zone naturale neamenajate (ex. Arad, Botoșani, Covasna, Harghita, Satu Mare, Tulcea) au fost recoltate 6 probe de apă care au fost conforme.

1. **Controlul zonelor naturale de îmbăiere amenajate**

În cele 13 zone catagrafiate sunt monitorizate 15 puncte privind calitatea apei în zone de îmbăiere amenajate (ex. Brăila, Călărași, Constanța, Harghita, Ialomița), fiind recoltate pe durata controlului 6 probe de apă conforme.

Pentru neconformitățile identificate, inspectorii sanitari au aplicat următoarele sancțiuni contravenționale:

* **Amenzi: 3 în valoare de 14.100 lei**
* **Avertismente: 1**
* **Suspendarea activității la 1 obiectiv** deoarece nu este autorizată sanitar zona de îmbăiere amenajată.
1. **Verificarea respectării normelor de igienă la bazinele de înot, piscine şi ştranduri**

Pe parcursul acţiunii de control la bazinele de înot, piscine şi ştranduri au fost recoltate 392 probe de apă, din care 293 probe au fost conforme (75%), 99 probe au fost neconforme (25%).

Normele de igienă privind bazinele de înot, piscine şi ştranduri fac referire în principal la următoarele aspecte: elemente legate de construcţia bazinelor/piscinelor, parametrii de analiză microbiologică şi frecvenţa de recoltare pentru apa de îmbăiere, evaluarea calităţii apei de îmbăiere, ritmului de primenire al apei şi de spălare şi dezinfecţie a bazinelor, registre, regulamente privind utilizarea piscinelor/bazinelor.

Pentru neconformitățile identificate, inspectorii sanitari au aplicat următoarele sancțiuni contravenționale:

* **Amenzi: 52 în valoare de 429.200 lei**
* **Avertismente: 60**
* **2 suspendări de activitate (1 bazin și 1 piscină).**

**Principalele neconformităţi privind normele de igienă în zonele naturale amenajate, neamenajate, la bazinele de înot, piscine şi ştranduri** identificate în cadrul controalelor efectuate de către inspectorii sanitari:

- utilizarea apei care nu corespunde normelor de calitate prevăzute în Ordinul nr. 119/2014;

- lipsa buletinelor de analiză privind calitatea apei de îmbăiere;

- nu se respectă frecvența de consemnare în registru a parametrilor fizico- chimici de evaluare a calității apei de îmbăiere;

- neînregistrarea în registrul de evidență a calități apei de îmbăiere a tuturor datelor, conform Ordinului nr. 119/2014;

- neefectuarea monitorizării bilunare a calitătii apei de îmbăiere, încălcându-se astfel prevederile din Ordinul nr. 119/2014.

- nu se asigură pediluviu pentru dezinfecția picioarelor utilizatorilor la intrarea în piscină;

- lipsă apă clorinată în pediluviu necesară pentru dezinfecția picioarelor utilizatorilor;

- nu este marcată adâncimea piscinei pe marginea acesteia;

- neasigurarea la nivelul piscinei pentru copii de balustrade și profiluri rotunjite la treptele de acces;

- lipsa grupurilor sanitare, separate pe sexe;

- pereții, plafonul, dușurile piscinei, precum și camera tehnică a unității prezintă urme de degradare, infiltrații și mucegai;

- neîntocmirea Planului de supraveghere și control intern privind funcționarea piscinei, în care să fie menționate: descrierea sistemului funcțional al piscinei, programul de monitorizare și întreținere, procedurile de operare în condiții normale de funcționare, procedurile de operare în caz de incidente specifice, planul general de urgență și procedura de evacuare;

- nu este prevăzut în regulamentul de utilizare numărul maxim de persoane care se pot afla simultan în bazine;

- starea igienico-sanitară a pereților piscinei este necorespunzătoare;

- nu se asigură produse biocide care să prezinte avize pentru operaţiunile de dezinfecţie a suprafeţelor şi a grupurilor sanitare;

- utilizarea pentru tratarea apei de îmbăiere a produselor biocide neavizate/neautorizate, fără etichetă în limba română;

- lipsa sau asigurarea în cantităţi insuficiente a produselor biocide şi a celor de curăţare;

- neutilizeazarea corectă şi conform instrucţiunilor producătorului a produsului biocid utilizat, şi nepăstrarea acestuia în condiţii care să prevină modificările fizico-chimice şi ale proprietăţii biocide a produsului biocid utilizat la dezinfecţia apei de îmbăiere;

- lipsă trusă de evaluare a calităţii apei din piscină, pentru determinarea clorului rezidual;

- neînlocuirea/neigienizarea sistemelor de dezinfecție a picioarelor la piscine;

- neasigurarea punctului de prim ajutor în conformitate cu HG nr. 1136/2007;

- necompletarea trusei sanitare de prim ajutor conform prevederilor HG nr. 1136/2007;

- lipsa cursului de salvamar/neîncadrarea personalului în conformitate cu HG nr. 1136/2007;

- nerespectarea normelor de igienă privind întreţinerea, spălarea şi dezinfectarea piscinelor prin neprimenirea şi neefectuarea dezinfecţiei apei corespunzător normelor de igienă;

- lipsa efectuării operațiunilor de dezinfecție, dezinsecție și deratizare cu firmă autorizată;

- lipsa contractului de monitorizare a apei de îmbăiere cu un laborator autorizat și a monitorizării și a înregistrării zilnice a parametrilor fizico-chimici;

- neîndeplinirea/nerespectarea în totalitate a măsurilor impuse cu ocazia inspecţiei sanitare anterioare;

- neefectuarea cursurilor pentru însușirea noțiunilor fundamentale de igienă de către personalul angajat.

Pentru asigurarea protecţiei sănătăţii, inspectorii sanitari vor continua acţiunile de control privind verificarea conformităţii apelor de îmbăiere pentru luna august 2025, la care au fost depistate deficienţe şi abateri de la prevederile legislative în vigoare.